בעל הבית השתגע: עיונים בסוטרת וימאלקירטי - עם ד״ר ארז יוסקוביץ׳
2024-07-24 17:00 - 20:00 (Asia/Jerusalem) | מפגש מקוון
בקורס זה נתוודע לאחד הכתבים המקוריים והמעניינים ביותר במסורת הבודהיסטית – סוטרת וימאלקירטי. הסוטרה מתייחדת בסגנון ותוכן מקוריים אשר הפכו אותה לאחת הפופולריות במזרח אסיה.
בניגוד לגיבורי סוטרות אחרות, וימאלקירטי, שעל שמו קרויה הסוטרה, איננו נזיר או בודהיסטווה, אלא בעל משפחה וסוחר. מכאן שדמותו היוותה, ועודנו מהווה השראה לכל מי שמנסה לשלב בין הדרך הבודהיסטית לחיי חולין. יתרה מכך, וימאלקירטי מציב אתגר של ממש לדרך החיים הנזירית ובמקומות מסויימים אפילו מבקר את הנאחזים בה.
במהלך הקורס נעיין בסוטרה בתרגום החדש לעברית של ד״ר ארז יוסקוביץ׳. נסקור את הנושאים המרכזיים בה ונאמוד על סגנונה המיוחד.
סוטרת וימאלקירטי תספק לנו הזדמנות נדירה ללמוד את תורת המהאיינה מכתבי המקור שלה. ננסה לעמוד על יחודה של הסוטרה ונראה כיצד היא כורכת יחד דיאלוגים פילוסופים, הומור, וסיפורי ניסים ונפלאות, כדי להבהיר לקוראיה את דרך הבודהיסטווה.
​
השיעורים יכללו אימון במדיטציה, קריאה ולימוד משותף.

שבת תרגול - הדרך החוצה היא פנימה: תרגול עם איכויות סמויות, במסורת של מורה הזן תיך נאת האן
2024-07-27 10:00 - 15:00 | המרכז לויג’נאנה יוגה, מזא"ה 22, תל אביב
מסורת התרגול מתארת את התודעה כריבוי, כמציאות מורכבת ומרובדת.
זהו תיאור מטפורי שנועד לסייע לנו לזהות מה קורה בתוכנו ובעיקר להתגבר על סבלנו.
התרגול מציע שהדרך החוצה מסבלנו ואל החופש – היא פנימה.
פנימה – אל עבר הבנת תודעתנו ושחרורה.

ברובד הסמוי של התודעה יש כוח שנקרא מאנאס – יצר הישרדות רב עוצמה, הכרחי אך גם מתעתע.
כשאנחנו סובלים, נדמה לנו שהגורם לכך הוא חיצוני, נסיבות או אנשים אחרים.
אך הטענה הרדיקלית, המאתגרת אבל גם המאוד מאירה ומעירה היא שמקורו של מרבית סבלנו הוא בפנים. ההבנה של מאנאס היא אחד המפתחות לשחרור ממנו.
בזאת נעסוק בשבת התרגול הקרובה שלנו
